Méltatás Klausz Károlyné

A Magyar Vakok és Gyengénlátók Országos Szövetségének elnöksége 2024-ben a látássérült emberek érdekében végzett több évtizedes elkötelezett munkája elismeréseként Louis Braille-emlékérmet adományoz Klausz Károlynénak a Vakok és Gyengénlátók Veszprém Megyei Egyesülete felterjesztése alapján. 

Klausz Károlyné 1990 óta tevékenykedik a Veszprém vármegyében élő látássérült emberek érdekében. Először dr. Szőke László mellett adminisztrátorként, majd irodavezetőként folytatta tevékenységét. Az egyesület fejlődését a tagszervezeti feladatok ellátásától az önálló egyesületté váláson keresztül a pályázatokon való részvételekig kísérte. 

Az évek során mindig az egyesület és a tagság érdekeit helyezte figyelme középpontjába: munkaidőn túl is lehetett számítani segítségére, szaktudására, figyelmességére és segítségnyújtására. Az adminisztratív feladatokon túl a szervezet nagyobb rendezvényeinek lebonyolításában is részt vett, meghatározó szerepet töltött be az erős és összetartó közösség megteremtésében.

A tagság ügyeit jószándékkal, hiteles ismeretekkel, maximális segítőkészséggel intézte. Pénzügyi ismereteivel mindig a realitás talaján állt, és bár nem pszichológusként vagy szociális szakemberként fejezte be tanulmányait, mégis lelki támasza volt a vele bármilyen módon kapcsolatba került látássérült embereknek, illetve a hozzá forduló érintett családtagoknak.

Terike 2024-ben életkora, egészségi állapota és leginkább a családjában bekövetkezett jelentős változás miatt döntött úgy, hogy befejezi munkáját a szervezetnél, de elérhető marad az egyesület számára. Figyelmére, gondoskodására most a családon belül van a legnagyobb szükség, hiszen megszületett első unokája.

A közel három és fél évtizedes elkötelezett helytállását köszönjük, kitüntetéséhez szívből gratulálunk!

